五言信武殿
作者：沈遘
朝代：宋

paragraphs: 匈奴昔南牧，先帝躬濯征。
旌旗從天下，龍虎百萬兵。
元臣坐帷幄，大將當鼓鉦。
黄蓋臨城樓，城下萬歲聲。
卷起黄河波，飄入單于營。
單于膽先破，犬羊亂縱橫。
大黄殪賢王，京觀封鯢鯨。
甘雨洗原野，清風掃羶腥。
王師奏凱歸，殘胡稽顙盟。
於今五十載，北塞維蠶耕。
黎民亦何知，但見原廟成。
下臣方奉使，過謁慓若驚。
威神敢云測，尚冀通精誠。